Nádasdy Ádám

Nádasdy Ádám (Budapest, 1947. február 15. –) magyar nyelvész, költő, műfordító, esszéista, az Eötvös Loránd Tudományegyetem Bölcsészettudományi Kar Angol–Amerikai Intézet oktatója.

Családja 
Édesapja Nádasdy Kálmán világhírű magyar rendező, édesanyja csehországi osztrák Birkás Lilian opera-énekesnő. Anyai nagymamája adriai születésű, unokáihoz németül beszélő olasz–osztrák származású volt. Két lánya és öt unokája van. Párjával, a baleseti ortopédsebész Márkkal bejegyzett élettársi kapcsolatban él, Angliában pedig összeházasodtak.

Élete 
Nádasdy Ádám a Toldy Ferenc Gimnáziumban érettségizett, majd 1970-ben szerzett diplomát az Eötvös Loránd Tudományegyetem Bölcsészettudományi Kar angol–olasz szakán. Két évig volt gimnáziumi tanár, majd 1972-től 2018-ig az ELTE Bölcsészettudományi Karon angol nyelvészeti tanszékén tanított, 1997-től 2003-ig tanszékvezető; Széchenyi István-ösztöndíjas. A nyelvtudományok kandidátusa (1994). Szakterülete az angol nyelvészet – különösen a hangtan –, illetve a nyelvtörténet és germanisztika, valamint a magyar hangtan. 2004-ben a Zuger Kulturstiftung Alapítványtól egy féléves berlini ösztöndíjat nyert. 2006-ban az ELTE BTK-n habilitált.  2012-ben egyetemi tanárrá nevezték ki, 2017-től professor emeritus.

Anyanyelvének a magyart tartja: édesanyja németül ringatta, magyarul később a másodlagos szocializációs színtéren tanult meg. Elvégzett két egyetemi szakjának nyelvén kívül (angol, olasz) még franciául beszél.

Nyelvi ismeretterjesztés

A kutatás és oktatás mellett a Magyar Narancs nyelvi ismeretterjesztő cikksorozatának, a Modern Talkingnak is szerzője; a 100. rész 2007 márciusában jelent meg. 2003 novemberében a Mindentudás Egyetemén tartott előadást Miért változik a nyelv? címmel. Kálmán Lászlóval együtt szerkesztője a Klubrádió Szószátyár című műsorának.

Irodalom

Több kötetben jelentek meg versei. 1990-ben Déry Tibor-jutalommal, 1993-ban Robert Graves-díjjal, 2000-ben Füst Milán-díjjal tüntették ki. 2003-ban megkapta a Budapestért díjat „a magyar nyelvről való korszerű, tudományos igényű gondolkodás terjesztésében végzett eredményes munkájáért és műfordításaiért”, valamint a Szépíró-díjat, 2005-ben pedig a Magyar Köztársaság Babérkoszorúja díjjal jutalmazták „költői és bátor szellemű műfordítói munkásságáért”.

Színdarab-fordításait – köztük Shakespeare-drámákat, l. alább – több színház játszotta. Oscar Wilde Bunburyjének fordítását (Szilárdnak kell lenni alcímmel) a Radnóti Színház mutatta be 2002-ben. Az Operában a 2009/2010-évadtól kezdve az ő fordításából készült feliratokkal játsszák a Figaro házasságát, a budapesti Radnóti Színház és a szombathelyi Weöres Sándor Színház pedig szintén Nádasdy Ádám friss fordításában játssza 2011 februárjától, ill. márciusától G. B. Shaw Pygmalionját.

2016-ban jelent meg Dante Isteni színjátékáról készített fordítása. Pokol-fordítását korábban részletekben közölte a Műút folyóirat. 

2019-ben jelent meg kötete, amelyben mai magyar nyelvre ültette át prózában a Bánk bán eredeti szövegét, s ezt az eredetivel együtt közli (). „A Bánk bán nyelve (…) a maga korában sem aratott osztatlan sikert. Már akkor régiesnek hatott, helyenként – épp a verselés miatt – mesterkéltnek, mondatai olykor döcögősnek. Arany János az olvasás során talált számára is érthetetlen fordulatokat, Vörösmarty a színházban ülve nem értett meg minden drámai helyzetet” – írja recenziójában Schiller Mariann. Hasonló – az eredeti szöveg mellett mai magyarra ültetett, magyarázattal ellátott – kiadásban jelent meg 2022-ben a Csongor és Tünde (), 2023. augusztusban pedig Az ember tragédiája hasonló prózai fordítása.

Ritkán használt prózaírói álneve: Graff Miklós.

Művei

Nyelvi ismeretterjesztő munkái
 Hárompercesek a nyelvről (Kálmán Lászlóval, Osiris Kiadó, 1999, )
 Ízlések és szabályok (Írások nyelvről, nyelvészetről, 1990–2002) (Magvető Kiadó, 2003, )
 Prédikál és szónokol (a 2003 és 2007 közt megjelent nyelvészeti tárgyú írásainak gyűjteménye, Magvető Kiadó, 2008, )
 Milyen nyelv a magyar? (Corvina Könyvkiadó, 2020, )
 Kalauz a nyelvészi gondolkodáshoz (csak elektronikus formában, a MeRSZ honlapján), (Akadémiai Kiadó, 2020, )

Verseskötetei
 Komolyabb versek (1984, )
 A bőr és a napszakok. Nádasdy Ádám majdnem minden verse 1976–1995 (1995, )
 Elkezd a dolgok végére járni (Versek 1995–1998) (1998, ) Magvető Kiadó
 A rend, amit csinálok (2002, ) Magvető Kiadó
 Soványnak kéne lenni (2005, ) Magvető Kiadó
 Az az íz (2007, ) Magvető Kiadó
 Verejték van a szobrokon. Válogatott és új versek 1976–2009 (2010, ) Magvető Kiadó
 Nyírj a hajamba (2017, ) Magvető Kiadó
  Jól láthatóan lógok itt (2019, ) Magvető Kiadó

Esszé- és novelláskötetei
 Kováts Kriszta–Nádasdy Ádám: Budapest bámészko. Budapesti legendák; Fábri Péter dalszövegeivel; Kossuth, Bp., 2014 + CD 
 A vastagbőrű mimóza. Írások melegekről, melegségről. Magvető, Bp., 2015 
 100 év – 100 kép – 100 gondolat. 1890–1989. Kossuth, Bp., 2020 
 A szakállas Neptun. Magvető, Bp., 2020 
A csökkenő költőiség. Tanulmányok, beszélgetések Shakespeare és Dante fordításáról; Magvető, Bp., 2021 
Hordtam az irhámat; Magvető, Bp., 2023

Shakespeare-fordításai
Tévedések vígjátéka
Szentivánéji álom (Ikon, Bp., 1995; )
A hárpia megzabolázása, avagy A makrancos hölgy
Hamlet
Az utóbbi négy fordítás egy kötetben: Drámák, Magvető, Bp., 2001, ; Drámák I., Magvető, Bp., 2007, 

Ahogy tetszik
Vízkereszt, vagy bánom is én
Rómeó és Júlia
A vihar
Az utóbbi négy fordítás egy kötetben: Drámák II., Magvető, Bp., 2008, 

A velencei kalmár
Lear király Megjelent a Színház c. folyóirat 2010. júliusi számának mellékleteként.
Szeget szeggel
IV. Henrik – 1. rész
IV. Henrik – 2. rész
Az utóbbi öt fordítás egy kötetben: Drámák III., Magvető, Bp., 2018,

Tankönyvei
Angol kiejtési gyakorlatok a gimnázium I–IV. osztálya számára (1987, ; 1990, )
 Practice book in English phonetics and phonology (2003, )
 Background to English pronunciation (2006, ) – az 1994 óta több kiadásban megjelent, azonos című egyetemi jegyzet bővített anyaga

Nyelvtudományi publikációs jegyzéke a Mindentudás Egyetemének oldalán érhető el (2003-ig, az előadás időpontjáig bezárólag)

Díjai 
 Déry Tibor-jutalom (1990)
 Robert Graves-díj (1993)
 Széchenyi professzori ösztöndíj (1997)
 Füst Milán-díj (2000)
 Széchenyi István-ösztöndíj (2003)
 Budapestért díj (2003)
 Szépíró-díj (2003)
 Háttér-díj (2005)
 Magyar Köztársaság Babérkoszorúja díj (2005)
 Üveggolyó-díj (2010)
 Országh László-díj (2012)
 Moholy-Nagy-díj (2016)
 Artisjus irodalmi nagydíj (2017)
 AEGON művészeti díj (2020)
 Alföld-díj (2020)
Merítés-díj (2021)

Jegyzetek

Források 
 Hanzl Péter, Nagy Sándor  - Az üldöztetéstől a büszkeségig / A magyar LMBTQ emberek története a kezdetektől az ezredfordulóig (Háttér Társaság, 2023)

További információk
 NádasdyÁdám.lap.hu (linkgyűjtemény)
 
 Cikkgyűjtemény (mutató) a weben fellelhető, 2005 előtti írásairól (inapló)

Nyelvészet
 Miért változik a nyelv? (előadása a Mindentudás Egyetemén, 2003. november 17.), Videa.hu 
 Részletes önéletrajz (elérhető jobbra, a CV-re kattintva)
 Modern Talking: nyelvi ismeretterjesztő sorozata a Magyar Narancsban és más cikkei
 Nádasdy: A magyar nem nehéz – az Origo Társalgójának vendége
 Az ELTE BTK adatbázisa egyetemi tevékenységéről (angolul)
 Mi a baj a nyelvműveléssel? (Népszabadság, 2002. május 18.)

Irodalom
 Néhány verse a Dokk.hu irodalmi portálon
 A hiány ünnepe (Litera.hu)
 Oldala a Kortárs Irodalmi Adattárban
 Műfordításai az Országos Idegennyelvi Könyvtár katalógusában
 Könnyáztatta papírra nem lehet verset írni (Bán Magda interjúja; Alexandra Könyvesház, 2005. augusztus)
 Nádasdy Ádám: Ha egyszer kibillen, Élet és Irodalom XLVII. évfolyam, 41. szám
 Nádasdy Ádám: Az Úr hegedűje, in: A rend, amit csinálok, Budapest 2002, 5skk
 Nádasdy Ádám: Nagyhideghegy
 Nádasdy Ádám: Angol keringő

Egyéb

 Régens, gáláns, elefáns  Nádasdy Ádám költő-nyelvész-tanárral Mihancsik Zsófia beszélget
 Melegnek lenni elsősorban titok
 Luther és Hamlet? – Asztali beszélgetések Fabiny Tiborral és Nádasdy Ádámmal
 Beszélgetés Nádasdy Ádámmal az LMBTQ-Keresztény Párbeszéd Műhely keretében, melegvagyok.hu
 „Én nem vagyok LMBTQ, csak egyszerű buzi vagyok” , youtube.com
 Még mindig nem elegen mernek előbújni ahhoz, hogy mindenki közvetlenül ismerjen melegeket. Tíz erős állítás Nádasdy Ádámtól , forbes.hu

1947-ben született személyek
Élő személyek
Magyar germanisták
Magyar költők
Magyar műfordítók
Magyar nyelvészek
Magyar LMBT költők, írók
Magyar egyetemi, főiskolai oktatók
Magyar poliglottok
Magyar Shakespeare-fordítók
Magyar professor emeritusok
Déry Tibor-díjasok
Budapesten született személyek
Füst Milán-díjasok
Szépíró-díjasok
Robert Graves-díjasok
Budapestért díjasok
Anglisztika
AEGON művészeti díjasok
Alföld-díjasok
A Charta ’77 aláírói
A Széchenyi Irodalmi és Művészeti Akadémia tagjai